SeOfis

SeOfis merupakan sebuah drama televisyen web Malaysia 2024 terbitan Parallax Pictures Sdn. Bhd. yang diarahkan oleh Faizul Jais. Ia dibintangi oleh Siti Saleha, Nadiya Nisaa dan Nadia Aqilah. Drama ini memulakan tayangan perdana di Tonton dari 18 Januari hingga 22 Februari 2024.

Siri ini juga bersiaran ulangan di saluran TV3 di bawah Slot Samarinda pada 24 Julai hingga 1 Ogos 2024 bagi menggantikan siri drama ulangan Nur (2018) dan digantikan oleh siri drama Lelaki Melayu Terakhir.

 Sinopsis 

Pertembungan tiga personaliti wanita berkerjaya di usia 30-an yang akhirnya membentuk satu ikatan persahabatan bagi mengharungi suka duka, cita-cita dan cinta di ibu kota.

Samirah atau Sam (Siti Saleha) ialah seorang pereka hiasan dalaman yang bercita-cita tinggi untuk tersenarai di dalam senarai Forbes 40 Under 40. Oleh itu, Sam sentiasa melakukan yang terbaik untuk mencapai hasrat tersebut. Muhaini atau Aini (Nadiya Nisaa) ialah seorang usahawan yang baru saja memulakan perniagaan menjual hasil kerja kayu ayahnya iaitu perabot yang dibuat sendiri. Aini memperkenalkan Yana kepada Sam. Liyana atau Yana (Nadia Aqilah) ialah seorang ejen hartanah yang berpengalaman, berwawasan dan sentiasa mengikuti trend semasa.

Permulaan yang agak sukar bagi tiga wanita yang berbeza personaliti untuk bekerja di ruang kerja yang sama. Aini cepat terpengaruh dengan personaliti Sam yang sangat lantang tetapi Yana menyimpan rasa curiga terhadap Sam.

Selain berhadapan dengan pelbagai kerenah klien, trio ini tidak melupakan cita-cita yang perlu dicapai. Sam inginkan satu pengiktirafan dan mengimpikan untuk memenangi sebuah anugerah. Aini impikan calon suami yang menyamai figura ayahnya manakala Yana mahu mencapai sasaran duit simpanan sebelum usia bersara sebelum dia meneruskan cita-cita asalnya untuk bergelar seorang penyanyi!

Apabila mereka bertiga sedar bahawa mereka mempunyai musuh yang sama iaitu Faris (Fahrin Ahmad), seorang arkitek yang sombong dan sanggup melakukan apa saja demi kejayaan sendiri. Jadi, Sam, Yana dan Aini telah bergabung untuk menjatuhkan Faris. Adakah pertemuan ini juga bakal membawakan ketegangan dalam soal cinta?

Pelakon

Pelakon utama
 Siti Saleha sebagai Sam (Samirah)
 Nadiya Nisaa sebagai Aini (Muhaini)
 Nadia Aqilah sebagai Yana (Liyana)

Pelakon pembantu
 Fahrin Ahmad sebagai Faris
 Hafizul Kamal sebagai Hadi
 Hafidzuddin Fazil sebagai Encik Yusoff
 Josiah Hogan sebagai Arman
 Akmal Azwar sebagai Haikal
 Munir Kharuddin sebagai Shaihan
 Ikhwan Lein sebagai Dato Ashburn
 Syahir Shafein sebagai Norman
 Anas Ridzuan sebagai Dato Sufian
 Malia Baby sebagai Natasha
 Ariel Izz sebagai Abang Jie
 Arianna Yusof sebagai Natalia

Runut bunyi
 "Mula" - De Fam
 "Dalam Keraguan" - Nadia Aqilah

Pautan luar